Nóg ŉ informele nedersetting in Wes-Kaap in vlamme gehulFoto: Verskaf Twee gebiede in die Nomzamo- informele nedersetting naby Strand in die Wes-Kaap is in vlamme gehul toe ŉ brand uitgebreek en talle strukture vernietig het. Volgens Samuel Freeman, woordvoerder van die Wes-Kaapse departement van rampbestuur, is sowat 49 strukture deur die brand wat in Solly’s Town uitgebreek het, vernietig. Omtrent 124 mense is deur die brand geraak. ’n Brand wat in die New Village-gebied in dieselfde nedersetting gewoed het, het 96 strukture in puin gelê en 226 mense beseer of dakloos gelaat. Freeman sê ŉ totaal van ses brandweerwaens, drie watertenkwaens en ŉ reddingsvoertuig saam met 38 personeellede was op die toneel. “Ek kan bevestig dat die brand in Solly’s Town geblus is.” Foto: Verskaka Die Suid-Afrikaanse Sosiale Sekuriteitsagentskap (Sassa) is in kennis gestel om humanitêre verligting te verleen. Die departement van vasteafvalbestuur is tans op die toneel om op te ruim. Maroela Media het vroeër berig dat nóg twee brande Woensdagoggend in twee aparte informele nedersetting in Kaapstad uitgebreek het.